[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 30.10.2009

COM(2009)617 окончателен

ДОКЛАД НА КОМИСИЯТА

20-ТИ ГОДИШЕН ДОКЛАД ЗА ИЗПЪЛНЕНИЕТО НА СТРУКТУРНИТЕ ФОНДОВЕ (2008 г.) [SEC(2009)1495]

СЪДЪРЖАНИЕ

1. Увод 3

2. Анализ на изпълнението 4

3. Съгласуваност и координация 9

4. Оценки 11

5. Проверки 11

6. Комитети, подпомагащи Комисията 14

ДОКЛАД НА КОМИСИЯТА

20-ТИ ГОДИШЕН ДОКЛАД ЗА ПРИЛАГАНЕТО НА СТРУКТУРНИТЕ ФОНДОВЕ (2008 Г.)

Настоящият доклад се представя съгласно член 45, параграф 2 от Регламент (ЕО) № 1260/1999 относно определяне на общи разпоредби за структурните фондове. Той обхваща дейностите, свързани с подпомагането през 2008 г. по структурните фондове за периода 2000―2006 г.

По-подробна информация може да се намери в работния документ на службите на Комисията (приложен към настоящия доклад).

1. Увод

2008 г. беше деветата година на изпълнение на програми и проекти по структурните фондове за програмен период 2000—2006 г. Общо 718[1] програми бяха управлявани през 2008 г.

Освен в изпълнението на програмите и проектите по структурните фондове за периода 2000―2006 г., както и в подготовката на тяхното приключване, през 2008 г. службите на Комисията участваха интензивно и в планирането и програмирането на 434 програми (317 по ЕФРР, 117 по ЕСФ)[2] за периода 2007―2013 г.

Продължиха усилията за подобряване качеството на програмите и проектите, съфинансирани от Структурните фондове, като тази цел включва и надеждното финансово управление на програмите. Партньорският модел, подобряването на финансовото управление, контрола и оценката донесоха много добри резултати и допринесоха съществено за насърчаване на доброто управление на съфинансираните програми и проекти.

Очаква се ex post оценката на програмите по цели 1 и 2 за 2000—2006 г. да бъде завършена до края на 2009 г. Планира се ex post оценката на програмите по ЕСФ да бъде завършена в началото на 2010 г. Освен това през 2008 г. започна и провеждането на ex post оценка на инициативите на Общността URBAN и INTERREG. Еx post оценката на общностната инициатива EQUAL започна в началото на 2009 г. Що се отнася до ФИОР, в края на 2008 г. започна процедурата по възлагане на провеждането на ex post оценка на външен изпълнител.

Беше насърчен обменът на опит, по-специално посредством междурегионални и градски мрежи и конференцията „Региони за икономическа промяна“, проведена през февруари 2008 г., на която за първи път бяха раздадени наградите „RegioStars“ за проекти, представляващи пример за добри практики и иновации.

Най-мащабното мероприятие, организирано някога във връзка с политиката на сближаване, бяха Дните на отворените врати „Европейска седмица на регионите и градовете“, проведени съвместно с Комитета на регионите и 216 региони и градове от цялата територия на ЕС, под надслов „Регионите и градовете в свят на предизвикателства“.

И словенското, и френското председателство на съюза признаха важността на ЕСФ, като организираха конференции на високо равнище, по-конкретно една в Марибор през юни 2008 г. и една в Хавър през септември 2008 г.

2. Анализ на изпълнението

2.1. Изпълнение на бюджета

2.1.1. ЕФРР

2008 г. беше успешна година по отношение на изпълнението на бюджета, независимо от влошения икономически климат. Делът на извършените плащания достигна 99,9 % (същият резултат като през 2007 г. и 2006 г.), като на държавите-членки бяха изплатени 15,1 милиарда EUR за регионални програми и проекти. Процентът на извършените плащания по бюджетни кредити за плащания беше по-висок от първоначално предвидения за всички цели: По цел 1 бяха изплатени 11,5 милиарда EUR, по цел 2 – 2,4 милиарда EUR, по INTERREG III — 1 милиард EUR и по другите програми (Urban, иновативни действия, Peace) — 0, 2 милиарда EUR.

Общият размер на изпълнения бюджет за периода 2000—2006 г. през 2008 г. надхвърли първоначалните прогнози (изплатени 15,1 милиарда EUR при предвидени 9,2 милиарда EUR). В края на 2008 г. неизплатените задължения от предишни години (Refund Anticipation Loan, RAL) бяха в размер на 12,6 милиарда EUR, в сравнение с 27,7 милиарда EUR в края на 2007 г. Това представлява 9,7 % от общия размер на поетите задължения за периода 2000—2006 г. и се равнява на задължения за 7 месеца при средно 20 милиарда EUR годишен размер на поетите задължения.

Считано към края на 2008 г., т. нар. „правило n+2“ не се прилагаше по отношение на поетите задължения за 2006 г. Вместо това общият размер на подлежащите на отмяна по силата на правилото „n+2“ задължения за програмния период 2000—2006 г. ще бъде финализиран при приключването на оперативните програми.

През 2008 г. на държавите-членки са изплатени 118 милиарда EUR за целия период. Това се равнява на 91 % усвоени средства за всички държави-членки от общо 129,4 милиарда EUR отпуснати средства.

В контекста на финансовата криза и на предложения от Комисията Пакет от възстановителни мерки на държавите-членки беше предложено удължаване с шест (или дванадесет) месеца, прилагано поотделно за всяка програма. От общо 379 програми за периода 2000—2006 г. бяха избрани 281 (или 74 %), обхващащи 90 % от средствата по ЕФРР, за които да бъдат удължени сроковете на допустимост на разходите.

2.1.2. ЕСФ

Въпреки извънредните обстоятелства, създадени от икономическата и финансова криза, 2008 г. беше успешна по отношение на изпълнението на бюджета на ЕСФ.

За програмния период 2000—2006 г. потреблението на кредити за плащания през 2008 г. достигна 6,394 милиарда EUR, което отговаря на 98 % от годишния размер на отпуснатите кредити за плащания. Потреблението за 2008 г. по цели варира от 90,91 % за годишните кредити за плащания при цел 2 до 100 % при цел 1.

Общият размер на неизплатените задължения в края на 2008 г. възлизаше на 6,4 милиарда EUR (при 12,9 милиарда EUR през 2007 г.). Това се равнява на 9,3 % от общия размер на поетите задължения за периода 2000—2006 г.

Считано към края на 2008 г., т. нар. „правило n+2“ не се прилагаше. Общият размер на подлежащите на отмяна по силата на правилото „n+2“ задължения за програмния период 2000—2006 г. ще бъде финализиран при приключването на оперативните програми.

През 2008 г. на държавите-членки са изплатени 62,2 милиарда EUR (90,7 % от общия размер на отпуснатите средства) за целия период.

В съответствие с регулаторната рамка извършването на плащания за периода 2000—2006 г. може да продължи до края на 2008 г. Въпреки това, в контекста на финансовата криза и на предложения от Комисията Пакет от възстановителни мерки, на държавите-членки беше предложено удължаване с шест (или дванадесет) месеца, прилагано поотделно за всяка програма. От общо 91 програми, по които ГД Заетост, социални въпроси и равни възможности има водеща роля, 68 (или 75 %) бяха избрани за удължаване на сроковете за допустимост на плащанията по тях.

2.1.3. ФЕОГА

Общата сума, изплатена през 2008 г. по раздел „Ориентиране“ на ФЕОГА беше в размер на 2,0 милиарда EUR. Финансовото изпълнение на бюджетните кредити за плащания на ФЕОГА по програмите за развитие на селските райони за периода 2000―2006 г. достигна 97,2 % (като се вземат предвид всички общностни средства, налични по бюджетни редове за ФЕОГА, включително и 0,19 милиарда EUR, прехвърлени в края на 2008 г. от други бюджетни редове, които не са свързани със структурните фондове). Ако се изчисли въз основа на първоначално предвидените бюджетни кредити за плащания, финансовото изпълнение ще е равно на 100 %.

През 2008 г. няма поети задължения по програми за развитие на селските райони, свързани с периода 2000―2006 г., освен 0,14 милиона EUR по една програма.

Считано към края на 2008 г., оставащите неизплатени задължения от предходни години (Refund Anticipation Loan, RAL) бяха общо в размер на 1,8 милиарда EUR, в сравнение с 3,9 милиарда EUR през 2007 г.

Както беше посочено по-горе, 2006 г. беше последната година от програмния период и поради това правилото „n+2“ по отношение на отменените задължения не беше приложено през 2008 г. Общият размер на отменените задължения ще бъде изчислен при приключването, в съответствие с насоките на Комисията относно приключването на програмите за периода 2000—2006 г.

2.1.4. ФИОР

Изпълнението на бюджета през 2008 г. беше особено успешно. Процентът на извършените плащанията беше общо 97,8 %, като на държавите-членки бяха изплатени 320 милиона EUR. Що се отнася до процента на изпълнение на бюджетните кредити за плащания, по цел 1 бяха изплатени 195,7 милиона EUR, а извън нея — 124,3 милиона EUR. Извършените през 2008 г. плащания за периода 2000—2006 г. възлизат на 320 милиона EUR, при първоначална прогноза 269 милиона EUR.

Общите оставащи плащания по поетите задължения (RAL) за ФИОР в края на 2008 г. възлязоха на 449,3 милиона EUR (срещу 812,5 милиона EUR през 2007 г.). Това се равнява на 11,3 % от общия размер на поетите задължения за периода 2000—2006 г.

Считано към края на 2008 г., на държавите-членки бяха изплатени 3 515,2 милиона EUR за целия период. Това отговаря на 89,3 % усвоени средства от общия отпуснат размер от 3 935,8 милиона EUR за всички държави-членки.

2.2. Изпълнение на програмите

2.2.1. Цел 1

Програмите по цел 1 съсредоточиха своите инвестиции в основни инфраструктурни проекти (41,4 %), като повече от половината от всички инвестиции в тази категория са направени в транспортна инфраструктура (51,9 %). Повече от една трета (33,3 %) от средствата по цел 1 са инвестирани в производствената среда, където акцентът продължава да бъде подпомагането на малките и средни предприятия и сектора на занаятите (28,3 %). Проектите, насочени към човешките ресурси, са поели 23,2 % от средствата в регионите по цел 1. Основните действия в тази област са разделени почти по равно между политиките за пазара на труда (31,3 %) и за образованието и професионалното обучение (30,9 %).

2.2.2. Цел 2

В регионите по цел 2 основният акцент на програмите продължава да бъде производствената среда, като повече от половината от всички финансови средства са отпуснати в тази категория (55,5 %). В тази област преобладава помощта за малките и средни предприятия и сектора на занаятите (55,8 %). Втората по важност област на дейност е основната инфраструктура с 29,7 % от всички средства по цел 2. За разлика от програмите по цел 1, най-важните във финансово отношение области са планирането и възстановяването на райони (45,4 %). В категорията на човешките ресурси (10,2 % от всички инвестиции в регионите по цел 2) главните области на инвестиции са гъвкавостта на работната сила, предприемаческата дейност, иновациите, информационните и комуникационни технологии (30,5 %).

2.2.3. Цел 3

Основният акцент при изпълнението на програмите на ЕСФ през 2008 г. продължи да бъде подкрепата за Европейската стратегия за заетост, и по-специално мерките, целящи да повишат възможностите за заетост на пазара на труда (31,3 %), обучението през целия живот (22,3 % от общите разходи бяха по действия за развитие на образованието и професионалното обучение), социалното приобщаване (20,7 %) и равните възможности (6,4 %). Освен това все още съществува очевидна разлика в действителното осъществяване на програмите, измерено с финансовото изпълнение в страните от ЕС-15, в които продължават да се реализират дългосрочни програми, и в ЕС-10, където някои държави-членки изпитват значителни затруднения при започването и изпълнението на някои проекти и мерки.

2.2.4. Рибарството извън цел 1

Разходите по програмите по ФИОР извън цел 1 бяха насочени към преработката и пускането на пазара (25,2 %). Втори по важност бяха дейностите на представителите на търговския сектор (15,4 %), последвани от аквакултурите (12,4 %). Делът на разходите за бракуване през 2008 г. възлизаше на 11 %.

2.2.5. Инициативи на Общността

2.2.5.1. INTERREG

Към края на 2008 г. по 81-та програми по INTERREG III/Съседство са подбрани около 15 000 проекта и мрежи, насочени към отслабване на въздействието на националните граници, езиковите бариери и културните различия и към развитие на граничните региони, подпомагане на стратегическото развитие и териториалната интеграция в по-големи зони от Съюза, както и към по-добрата интеграция с неговите съседи. Ефективността на политиките и инструментите за регионално развитие бе подпомогната и чрез споделяне на добри практики и обмен на опит.

През 2008 г. изпълнението на 81 програми по INTERREG III/Съседство продължи да отбелязва добър напредък, като процентът на изпълнение на плащанията беше 85 %. Поради по-специфичния и труден характер на програмите и проектите за сътрудничество, за някои програми не можа да бъде избегната отмяната на поети задължения въз основа на правилото „n+2“, като общият размер на върнатите суми възлизаше на 3,74 милиона EUR.

2.2.5.2. EQUAL

Програмите по общностната инициатива EQUAL бяха административно приключени в повечето от държавите-членки. Само няколко държави поискаха удължаване на крайния срок за допустимост до 2009 г. с цел да се постигне по-висока степен на усвояване и да се продължи осъществяването на дейности за насърчаване на равнопоставеността на половете.

Повечето държави-членки съсредоточиха дейностите си по EQUAL върху консолидирането, документирането и обобщаването на резултатите от проекта, дейности за популяризиране като заключителни конференции за извлечените поуки, както и за интегрирането на acquis и на подхода EQUAL в оперативните програми по ЕСФ за периода 2007—2013 г., например посредством прехвърляне на персонал, запазване на тематичните мрежи на национално равнище, финансирането на транснационални и иновационни проекти или ангажираност за активно участие в мрежите за обмяна на опит на управляващите средствата по ЕСФ.

2.2.5.3. URBAN

През 2008 г. дейностите по управлението на всичките 71 оперативни програми в изпълнение на инициативата на Общността URBAN продължиха посредством годишни доклади, комитети за наблюдение и годишни заседания. Продължиха и дейностите по управление на програмата URBACT I, чрез комитети за наблюдение, отчетни процедури и близко последващо наблюдение на двете пилотни мрежи за бързо осъществяване на нововъведения. Програма URBACT II е и един от основните инструменти на инициативата Регионите за икономическа промяна, с която се цели ускорено прилагане на най-добрите практики и иновативни концепции.

2.2.5.4. LEADER+

Инициативата на Общността Leader+ включва три дейности: изпълнение на стратегии за местно развитие посредством публично-частни партньорства, сътрудничество между териториите от селски тип и работа в мрежа. За периода 2000–2006 г. са одобрени 73 програми по Leader+ за страните от ЕС-15. Наскоро присъединилите се към ЕС държави-членки имаха възможност да интегрират типични за Leader+ мерки в програмите си по цел 1 на ФЕОГА.

Повечето от националните мрежи по Leader+ приключиха дейността си през 2008 г. Основната дейност в края на програмния период беше разпространението и предаването на знания и умения. През 2008 г. Европейската обсерватория Leader+ публикува второ и трето издание на публикация, представяща общо петдесет примера на добри практики.

2.2.6. Иновативни дейности

2.2.6.1. ЕФРР

ГД „Регионална политика“ управляваше също 181 регионални програми за иновативни дейности (124 от които приключиха до 31 декември 2008 г., а 39 от тях — през 2008 г.), които допринасят за насърчаване на стратегическите иновации в регионите чрез експериментиране с иновационни методи и практики, насочени към подобряване на равнището на иновация и качеството на помощта на ЕС по три теми: знания и технологични иновации, информационно общество и устойчиво развитие.

2.2.6.2. ЕСФ

През 2008 г. бяха приключени останалите иновационни дейности за 2004 г., както и значителен брой проекти за 2005 и 2006 г. ГД „Заетост, социални въпроси и равни възможности“ беше натоварена с управлението на неприключените проекти, избрани в рамките на процедурите за подбор през 2005 и 2006 г., заедно с два проекта, свързани с дейности по популяризиране. Дирекцията проведе и семинар за организаторите на проекти за 2006 г. и работи в сътрудничество с ГД „Регионална политика“ за създаването на мрежа за последващо наблюдение, която включва организатори на проекти с предходен опит, по-специално от Германия.

3. Съгласуваност и координация

3.1. Съгласуваност с други политики на Общността

3.1.1. Конкуренция

За отчетна година 2008 липсват съществени промени по отношение на политиката на предоставяне на държавни помощи.

3.1.2. Вътрешен пазар

От държавите-членки се изисква да проверяват дали финансираните от фондовете операции отговарят на директивите на ЕС за обществените поръчки. Когато Комисията бъде информирана за нарушение на законодателството на ЕС или когато одитите установят такова, се предприемат съответни действия. Въведена беше нова регулаторна рамка за обществените поръчки и за възлагането на концесии за строителство, с цел да се осигури по-висока степен на правна сигурност както за частния, така и за публичния сектор.

3.1.3. Околна среда

По отношение на продължаващите програми акцентът продължава да бъде върху насърчаването на спазването на acquis в областта на градските отпадни води, водоснабдяването, управлението на отпадъците и опазването на биоразнообразието. Други важни области на инвестиции са екологичните иновации и рехабилитацията на замърсените почви. Насърчаването на устойчивото развитие продължи посредством инвестиции в екологосъобразни транспорт и енергетика и чрез предварително осигуряване на съответствие на проектите с екологичното законодателство.

3.1.4. Транспорт

Програмите по Кохезионния фонд продължават да бъдат основен източник на подкрепа от Общността за реализация на приоритетите на ЕС в транспортния сектор, както това е посочено в Бялата книга „Европейската транспортна политика до 2010 г.: време за вземане на решения“ и в нейния средносрочен преглед, публикуван през 2006 г. В съответствие с това фондовете са използвани в проекти по Трансевропейската транспортна мрежа (TEN-T), както и в проекти, подпомагащи интермодалността, енергийната ефективност в транспорта, интелигентните транспортни системи и мобилност с градския транспорт.

3.1.5. Равнопоставеност на половете

Комисията работи по изпълнението на „Пътната карта за равенство между жените и мъжете“, отразяваща ангажимента ѝ по този проблем. В този контекст равнопоставеността на половете и интегрирането на тази тематика са въпроси от значение за всички области, свързани с всички програми през програмния период 2007—2013 г. На заседание на Групата на високо равнище по равнопоставеността на половете в структурните фондове през юни 2007 г. беше подчертано значението на участието на органи по въпросите на равнопоставеността на половете при изработването и изпълнението на програмите.

3.2. Координиране на инструментите

3.2.1. Структурните фондове и Кохезионният фонд

В периода 2000―2006 г. всичките 25 държави-членки са се възползвали от подкрепа по структурните фондове, а 13 държави-членки са се възползвали и от Кохезионния фонд, който подпомага по-слабо развитите страни. Беше провеждана старателна координация между отделните структурни фондове, както и между тях и Кохезионния фонд (по-специално ЕФРР), с цел да се избегне припокриване на подкрепяните проекти.

3.2.2. Структурните фондове и ЕИБ/ЕИФ

Сътрудничеството между Комисията, ЕИБ и ЕИФ се подобри чрез създаването на JASPERS, JEREMIE и JESSICA — три инициативи за оказване на подкрепа при изпълнението на отделните проекти за програмния период 2007—2013 г.

2008 г. беше първата пълна година на функциониране на JASPERS (Съвместна помощ за подкрепа на проекти в европейските региони). В края на годината по инициативата JASPERS съществуваше портфолио от 280 задания в процес на изпълнение, от които през 2008 г. бяха изпълнени 82, в сравнение с 22 за 2007 г.

Новата инициатива JEREMIE (Съвместни европейски ресурси за микропредприятия до средни предприятия) за подобряване на достъпа до финансиране за малките и средни предприятия в регионите отбеляза успешна първа година през 2008 г., като от нея се възползваха региони, управляващи органи, както и бизнес секторът и банковият сектор.

Инициативата JESSICA (Съвместна европейска помощ за устойчиво инвестиране в градските райони), чийто акцент е върху устойчивите инвестиции, растежа и заетостта в европейските градски зони, въвежда промяна в културата на предоставяне на подкрепата от структурните фондове чрез насърчаване на възвръщаемите форми на подпомагане и оттегляне от изключителната зависимост от безвъзмездните средства.

4. Оценки

През 2008 г. Комисията продължи да извършва оценки в помощ на процеса на вземане на решения по политиката на сближаване.

Беше проведен анализ на съфинансираните от ЕФРР иновационни проекти, с акцент върху факторите за успеха им и често срещаните ограничения и препятствия. Като се основава на факти от избрани съфинансирани проекти по ЕФРР от различни региони, изследването допринася за по-доброто познаване на механизмите в подкрепа на иновациите. Отделя се също така и време за изработването и изпробването на практически методи и инструменти, които да бъдат използвани при анализирането на проекти.

Продължи и провеждането на ex post оценка по цели 1 и 2 за периода 2000―2006 г., т.е. набор от дванадесет взаимосвързани поетапни „работни пакета“ за проучване на различни аспекти на ефективността и ефикасността на политиката на сближаване. По отношение на ex post оценката на програмите по ЕСФ за периода 2000—2006 г., в течение на 2008 г. беше финализирано подготвително проучване с цел анализ на релевантността и надеждността на наличната информация. Въз основа на това проучване в края на 2008 г. започна провеждането на главната ex post оценка и на две тематични такива.

Що се отнася до ФИОР, в края на 2008 г. започна процедурата по възлагане на провеждането на ex post оценка на външен изпълнител.

Освен това през 2008 г. започна и провеждането на ex post оценка на инициативите на Общността URBAN и INTERREG. Еx post оценката на общностната инициатива EQUAL започна в началото на 2009 г.

Друга важна задача на Комисията е да предоставя методическо ръководство на държавите-членки и да организира обмяната на опит между тях в сферата на извършването на оценки. В тази връзка понастоящем е в ход актуализирането на EVALSED — онлайн интерактивен инструмент за оценка на социално-икономическото развитие.

5. Проверки

5.1. ЕФРР

За периода 1994—1999 г. бяха проведени одити на приключванията на представителна извадка от 57 програми (в това число една програма по INTERREG и 2 програми по цел 2 за периода 1994—1996 г.), които обхванаха всички държави-членки от ЕС-15. До края на 2008 г. от общо 55-те процедури бяха завършени 40 и бяха внесени финансови корекции в размер на приблизително 258 милиона EUR. По останалите 17 случая ще бъде взето решение през 2009 г.

По програмите, приети в рамките на периода 2000—2006 г., бяха проведени общо 207 одитни мисии (като се изключват проведените по INTERREG), по време на които беше разгледано функционирането на ключови елементи от системите за управление и контрол в държавите-членки, като 22 от тези одитни мисии се състояха през 2008 г. Освен това бяха проведени 21 мисии за проучване на органа по приключване във връзка с ЕФРР, с цел да се провери готовността на държавите-членки за приключването и да се установят и минимизират свързаните с това рискове. Що се отнася до INTERREG, вследствие изразените в годишния доклад за дейността за 2007 г. резерви по отношение на 51 програми по INTERREG III, беше изпълнен интензивен одитен план, като броят на одитираните програми се увеличи от осем в края на 2007 г. на 23 в края на 2008 г., което съответства на обхват от 54,1 % спрямо размера на средствата по програмите.

5.2. ЕСФ

Одитите на приключванията за периода 1994—1999 г. приключиха с одита на три проекта в Германия (Бранденбург) и с одита на сертификатите за приключване в Белгия (Фландрия). В резултат целите по отношение на одитите на приключванията за периода 1994—1999 г. — да бъдат обхванати всички държави-членки и разумен брой програми — бяха постигнати.

За периода 2000―2006 г. бяха организирани 113 одитни мисии, включващи както а) неодитирани (частично или изцяло) оперативни програми, посочени в анализа на риска за 2007 г., така и б) последващи проверки на изпълнението на плановете за действие, договорени в рамките на процедури по преустановяване, или на резултатите от одити, извършени от Европейската сметна палата, и в) одит на представителна извадка от операции. Освен това през 2008 г. бяха проведени пет мисии като част от подготовката за приключването на периода 2000—2006 г., 76 одита на тестове за валидиране на операции (проверки на представителна извадка, включително документни проверки и посещения на място) и 18 последващи мисии.

5.3. ФЕОГА

По отношение на периода 1994―1999 г., изпълнението на програмата за последващ одит беше завършено още през 2006 г. В процес на изпълнение са редица процедури за финансови корекции. В течение на годината Комисията прие три решения за финансови корекции, обхващащи петнадесет програми.

През 2008 г. бяха одитирани 26 програми за периода 2000―2006 г. (ЕС-25), обхващащи 45,3 % от планираните разходи. От 2000 г. насам обект на одит бяха общо 92 програми от 152-те одобрени по ФЕОГА - раздел „Ориентиране“. Одитираните програми обхващат 94,3 % от планираното финансиране по ФЕОГА и 60,6 % от броя на програмите. В течение на годината Комисията прие три решения за финансови корекции, обхващащи три програми и общ размер на върнатите средства от 18,8 милиона EUR.

5.4. ФИОР

Що се отнася до периода 1994—1999 г., до края на 2008 г. бяха приключени петдесет от общо петдесет и две програми и две бяха в процес на приключване с решение за финансова корекция (прието в началото на 2009 г.). Делът на приключените програми, или които са в процес на приключване, се равнява на 94,2 % от общия размер на средствата.

Що се отнася до периода 2000―2006 г., осемте одита на ФИОР, извършени през 2008 г. и обхващащи девет оперативни програми, акцентираха върху проверката и последващото проследяване на ефективното функциониране на системите за управление и контрол и на подготовката за приключване на програмите. DG MARE проведе общо 44 одитни мисии, които обхванаха всичките 18 финансирани само по един фонд програми, както и 14 финансирани по няколко фонда програми, представляващи финансиране в размер на 286,94 милиона EUR (6,92 % от общия размер на първоначалния бюджет за периода 2000—2006 г.). Одитите на системи на DG MARE са обхванали общо 94 % от първоначалното финансиране по ФИОР за периода 2000―2006 г. През 2008 г. размерът на върнатите суми по приложените финансови корекции възлиза на 1,65 милиона EUR .

Поуки от проведените проверки

Продължава да е налице рискът някои от системите за управление и контрол на програмите по структурните фондове в някои държави-членки да са все още под въздействието на сериозни слабости. При все това, там, където установените недостатъци в системите продължават да съществуват, Комисията е или в процес на приключване на действията, предприети в резултат на плановете за корективни мерки, или е започнала процедури за преустановяване и/или за финансови корекции, които ще приключат през 2009 г.

5.5. Европейска служба за борба с измамите (OLAF)

През 2008 г. OLAF проведе 41 мисии в държавите-членки във връзка с мерки, съфинансирани от структурните фондове. От тези мисии 23 включваха проверки на място[3] (по време на които са извършени 31 проверки на място на икономически субекти), а 18 мисии от друг вид бяха проведени с цел събиране на информация или в помощ на националните администрации или на съдебните органи.

През 2008 г. държавите-членки са изпратили до Комисията, в съответствие с Регламент (ЕО) № 1681/94[4] и Регламент (ЕО) № 1828/2006[5], 3 869[6] уведомления за нередности в размер на общо 528 647 682 EUR, засягащи съфинансирани мерки от програмните периоди 1994—99 г., 2000—2006 г. и 2007—2013 г. 62 уведомления се отнасят за програмен период 1994―1999 г., с финансово въздействие в размер на близо 11 милиона EUR. Държавите-членки уведомиха Комисията, че за редица случаи са приложени административни и/или съдебни процедури на национално равнище и е възстановена сума в размер на 109 811 425 EUR.

6. Комитети, подпомагащи Комисията

6.1. Координационен комитет на фондовете (COCOF)

През 2008 г. основните теми, обсъдени от Координационния комитет за фондовете (COCOF) бяха: финансирането на програмата за ползване на оперативна и неоперативна техническа помощ; приключването на програмите по INTERREG III за периода 2000—2006 г.; финансов инженеринг; големи проекти; генериращи приходи проекти; допустимост на интервенции, свързани с енергийната ефективност и възобновяемите енергийни източници; добри практики във връзка с проверките на управлението, извършвани от държавите-членки.

6.2. Комитет за ЕСФ

През 2008 г. Комитетът за ЕСФ (съгласно член 147 от Договора) обсъди Лисабонския пакет и обновената социална програма и прие становище относно прегледа на бюджета на ЕС, в което акцентира по-специално върху целта за постигане на пълна заетост, качество на труда и социално сближаване, както и върху развитието на Европейски пазар на труда и формирането на човешки капитал. С Комитета за ЕСФ бяха проведени и консултации относно „Зелената книга относно териториалното сближаване“ и относно предложението на Комисията, целящо максимизиране на финансовото участие от структурните фондове, по-специално от ЕСФ, за справяне с кризата в контекста на Европейския план за икономическо възстановяване. Техническата работна група на ЕСФ продължи изпълнението на програмата си за обмен на опит относно прилагането на публични тръжни процедури за операции по ЕСФ, приключването на програмите за 2000—2006 г. и примери за програми за развитие на човешките ресурси по ЕСФ.

6.3. Комитет за земеделските структури и развитие на селските райони (STAR)

Комитетът STAR е провел седем заседания през 2008 г. и е дал благоприятни становища относно три изменения на програмите за развитие на селските райони по САПАРД — за България (2 изменения) и за Хърватия, съгласно член 4 от Регламент (ЕО) № 1268/1999 на Съвета.

6.4. Комитетът за структурите за рибарството и аквакултурите (CSFA)

През 2008 г. бяха проведени консултации с Комитета по редица въпроси, в това число Европейската инициатива за прозрачност и насоките за определяне на финансовите корекции, които трябва да бъдат внесени по отношение на съфинансираните от структурните фондове и от Кохезионния фонд разходи в случаите на неспазване на правилата за възлагане на обществени поръчки.

[1] 226 по цел 1 и цел 2, 47 по цел № 3, 12 по ФИОР (извън цел 1), 81 по INTERREG, 71 по URBAN, 27 по EQUAL, 73 по LEADER+ и 181 програми за иновативни действия.

[2] Вж. съобщението относно резултатите от преговорите по стратегиите и програмите за програмен период 2007―2013 г.

[3] Регламент (ЕО) № 2185/1996, OВ L 292, 15.10.1996 г., стр. 2.

[4] ОВ L 178, 12.7.1994 г., стр. 43.

[5] ОВ L 371, 27.12.2006 г., стр. 1.

[6] 2007 г.: брой на докладваните случаи — 3 671; обща сума, свързана със съобщените случаи: 694 362 858 EUR.